b"\n_START_ARTICLE_\nSepulcre de Juan de Vargas\n_START_SECTION_\nDescripci\xc3\xb3\n_START_PARAGRAPH_\nEns trobem davant d'una obra d'estil renaixentista esculpida en alabastre, material d\xc3\xbactil que permet un treball delicat i un acabat brillant. La figura jacent correspon a Juan de Vargas, mort el 1525 i enterrat en el convent de Santa Isabel d'Alba de Tormes, a Salamanca. El personatge l'identifiquem gr\xc3\xa0cies a l'ep\xc3\xadgraf que hi ha gravat a la part superior de la caixa. Originalment estava arrecerat sota d'un arcosoli guarnit amb her\xc3\xa0ldica i motius ornamentals vegetals i amb pintures sobre taules en el fons._NEWLINE_El difunt \xc3\xa9s jove i les seves faccions formoses manifesten un gust naturalista. T\xc3\xa9 un cap ben modelat que possiblement tingui el car\xc3\xa0cter de retrat. Va vestit amb armadura pr\xc3\xb2pia d'un cavaller de principis del segle XVI. Als peus s'hi ha esculpit un gos, s\xc3\xadmbol de la fidelitat, que s'encarrega de vigilar el rep\xc3\xb2s del seu amo. A la banda frontal del sepulcre hi ha representat l'emblema her\xc3\xa0ldic de la fam\xc3\xadlia flanquejat per motius vegetals. Destaca a m\xc3\xa0 esquerra la papaver somniferum o flor de l'opi, s\xc3\xadmbol funerari de tradici\xc3\xb3 cl\xc3\xa0ssica._NEWLINE_Juan de Vargas pertanyia a una de les fam\xc3\xadlies de nobles que van ser precisament les que van promoure aquesta mena d'escultura funer\xc3\xa0ria per deixar un record de la import\xc3\xa0ncia dels seus llinatges._NEWLINE_La inscripci\xc3\xb3 en el llist\xc3\xb3 a la dreta del marc de la caixa ha estat interpretada com la del possible autor del sarc\xc3\xb2fag, un escultor desconegut fins avui dia anomenat Ruiz."